kardosdrur/scandi-wiki huggingface dataset:
Allan Otte

Allan Otte (født 9. september 1978 i Aars) er en dansk billedkunstner, der er særligt kendt for sine fotorealistiske malerier, der især beskæftiger sig med skildringen af sammenstødet mellem det moderne landbrug og de gamle husmandsteder; stærkt inspireret af sin hjemegn.. Han har siden 2002 været tilknyttet Galleri Tom Christoffersen og er repræsenteret i samlingerne på bl.a. Kunsten Museum of Modern Art Aalborg, Museum Salling og Arken Museum for Moderne Kunst. Han har bl.a. lavet bestillingsopgaver for Muskelsvindfonden (Portræt af grundlægger Evald Krog, Musholm Ferie og Konferencecenter, 2017), udsmykning til Nærum Gymnasium (2005) og plakat for Tivoli (2007). Til Danske Madkritikeres Pris, Årets Gericke 2012, har han lavet et prisværk i samarbejde med Royal Copenhagen i form af underglaserede tallerkner og fade.

Biografi 
Uddannet fra Det Kgl. Danske Kunstakademi, København, 2001-2007. Medlem af Grønningen siden 2009.

Udstillinger (udvalgte) 
 Efterbilleder soloudstilling Gl. Holtegaard, 2010.
 Landskabsmaleri soloudstilling 2008, Skive Kunstmuseum.
 Carnegie Art Award 2008.
 Everything is Good Here, Himmerlands Kunstmuseum, Aars 2006.
 Efterårsudstillingen Charlottenborg, 2006, Forårsudstillingen Charlottenborg 2004, 2002, 2001.
 Soloudstillinger på Galleri Tom Christoffersen i 2018, 2014, 2012, 2008, 2006. Gruppeudstillinger samme sted 2011, 2009, 2007, 2005, 2004, 2003, 2002.

Priser og legater 
 Osmund Hansen Legatet, Dong Energy / Nesa Gentofte, 2014
 Dir. J.P. Lund og hustru Vilhelmine Buggeʼs Legat, 2012.
 Arbejdslegat fra Statens Kunstfond / Statens Kunstråd 2010, 2009, 2008.
 Hartmann Fondens Diplompris, 2008.
 Solar Fondens Hæderslegat 2004.

Katalogudgivelser - Litteratur 
 Efterbilleder - Allan Otte. Katalog i bogform udgivet i forbindelse med soloudstillingen Efterbilleder (After Images), Gl. Holtegaard, Holte, 2010, og Kunsten Aalborg, 2010.
 Landskabsmaleri - Allan Otte. Katalog i bogform udgivet i forbindelse med udstilling på Skive Kunstmuseum 21. juni - 24. august 2008. Tekst af Mikkel Bogh, kunsthistoriker, rektor for Kunstakademiets Billedkunstskoler, og Rasmus Vestergaard, museumsleder, mag.art. Fotos af Anders Sune Berg. .
 Carnegie Art Award, group exhibition catalouge, 2008
 En realist i cybertiden, af Lisbeth Bonde - Katalogtekst til udstillingen Everything is Good Here, Galleri Tom Christoffersen, 2006.

Referencer

Ekstern henvisning 
 
 Katastrofebilleder, Mette Sandbye: review i Weekendavisen, 21-27.4.2006.
 I stykker Blokeret Faldet Knækket Nedtur og Slut, Peter Michael Hornung, review i Politiken, 25.4.2010.
 På kollision med virkeligheden, Bente Scavenius, Børsen 26.4.2010.

Personer i Kraks Blå Bog
Malere fra Danmark
Personer fra Jylland
Danskere i 2000-tallet
Castelão

Castelão, officielt kendt som Estádio Governador Plácido Aderaldo Castelo, er et fodboldstadion i Fortaleza i delstaten Ceará i Brasilien. Stadionet var det første stadion blandt de tolv som skulle være klar til VM i fodbold 2014 som stod klart, allerede i december 2012. Det blev bygget i perioden 1969−1973, og havde sin officielle åbning 11. november 1973. Stadionet gennemgik en omfattende renovering mellem 2002 og 2012. 

Banen er 110 x 75 meter og er dermed noget større end de andre baner, som måler 105 x 68 meter. Tilskuerkapaciteten er på 67 037 siddepladser.

Stadionet er oprindelig opkaldt efter guvernøren som startede opbygingen. Kaldenavnet Castelão betyder grovt oversat «borggreve» (norsk). Stadionet blev brugt til tre kampe under FIFA Confederations Cup 2013, to gruppespilskampe og en semifinale.

Referencer 

Fodboldstadioner i Brasilien
Fortaleza
Arena da Baixada

Arena da Baixada (officielt Estádio Joaquim Américo Guimarães og mellem 2005 og 2008 Kyocera Arena) er et fodboldstadion i Curitiba i delstaten Paraná i Brasilien. 

Stadionet ejes af Clube Atlético Paranaense, som også spiller sine hjemmekampe der. Stadionet blev renoveret op til Brasiliens afholdelse af VM i fodbold 2014 og blev benyttet til VM-kampe under slutrunden. Tidligere havde stadion plads til 25 180 tilskuere, men fik ved renoveringen plads til omkring 42 000 tilskuere. Arena da Baixada var et af tolv stadioner, der blev benyttet ved slutrunden til VM i fodbold 2014. 

Stadionet er bygget på et område, der tidligere blev benyttet til våbenlager for Brasiliens hær.

Referencer

Eksterne henvisninger 

Fodboldstadioner i Brasilien
Curitiba
Arena da Amazônia

Arena da Amazônia er et fodboldstadion i Manaus i delstaten Amazonas i Brasilien. Stadionet stod færdig den 9. marts 2014. Det bruges af Nacional FC, og skal også bruges til VM i fodbold 2014.

Arena da Amazônia blev påbegyndt efter at Brasilien blev tildelt VM, og Manaus blev valgt ud. Stadionet har plads til 42 374 tilskuere og selve banen måler 105 x 68 meter, som er standard for alle bortset fra Castelão. Totalomkostningerne for bygingen af arenaen endte på 669,5 millioner brasilianske real (ca. 1,74 milliarder norske kroner efter kurs 6. april).

Den nye arena blev sat op på stedet, hvor der tidligere stod et andet stadion, Vivaldão. Dette stadion havde en smule større bane (108 x 70 meter) og omtrent samme tilskuerkapacitet. 

Arena da Amazônia er et af to VM-stadioner, som ikke har et andet kaldenavn end det officielle navn (det andet stadion er Arena das Dunas), og et af tre som ikke er opkaldt efter noen.

Referencer 

Fodboldstadioner i Brasilien
Manaus
Fruela 2. af León

Fruela 2. af Léon (Froila 2.) (ca. 875 – juli 925) var konge af Asturien fra sin fars, Alfonso 3. af Asturiens, død i 910 og indtil sin egen død. Da hans far døde, blev kongeriget delt, sådan at den tredje søn, Fruela, fik den oprindelige del (Asturien), den anden, Ordoño, fik Galicien, mens den ældste, García, fik León. Som konge af Asturien overtog han arbejdet med at styrke kontrollen med den region, som senere blev kaldt Kastilien, og med at holde dens grever i skak.

Fruelas mor var Jimena af Pamplona. Han giftede sig to gange, først med en kvinde af ukendt oprindelse, som hed Nunila eller Nunilona (sene kilder gør hende til medlem af det baskiske Jimenez dynasti, men det kan ikke bekræftes). Hans anden hustru, Urraca, var ifølge Ibn Khaldun og Ibn Hazm datter af Banu Qasi, guvernør over Tudela. Det vides, at de var gift i 917.

Fruela plejede det gode forhold til sin bror, Ordoño, som havde overherredømmet. De arbejdede sammen om Reconquistaen, og Fruela underskrev Ordoños retsakter som Froila rex sammen med sin anden hustru, Urraca regina. Da Ordoño døde i 924, tilsidesatte stormændene hans arvinger og valgte Fruela til konge. Fruela havde aldrig været populær hos adelen og sine egne undersåtter, og hans valg er betvivlet af nogle, der i stedet ser det som et sandsynligt tronran. Han hjalp Gebuldo og Aresindo, sønner af Olmundo, som påstod, at de nedstammede fra kong Witiza, og det fjernede adelen yderligere fra ham. Af samme grund, beretter én af kronikørerne, blev han dømt til kun at skulle regere i fjorten måneder. Ifølge Ramón Menéndez Pidal landsforviste han biskoppen Frunimio af León, en slægtning til Olmundo. Hvad der end er tilfældet, regerede han i blot fjorten yderligere måneder og døde tidligt på sommeren 925. Nogle mener, at han havde fået spedalskhed. Efter Fruelas død var der adskillige, der gjorde krav på hans lande, heriblandt hans bror, Ramiro (som ser ud til at have giftet sig med enkedronningen, Urraca bint Qasi, og anvendt kongetitlen uden at have held med det). Desuden var der sønnerne af hans bror, Ordoño 2., og hans egne unge sønner. Der diskuteres noget om, hvordan det gik med den umiddelbare tronfølge, men i sidste ende tabte hans familie til broderen Ordoño.

Bishop Pelayo mener, at han efterlod sig tre sønner med Nunila: Alfonso, Ordoño og Ramiro. Ibn Khaldun mener, at Ordoño og Ramiro er børn af Urraca, og lader det stå åbent, om han muligvis havde andre børn med en eller begge kvinder.

Henvisninger 
 Genealogi 
 Léons historie

Léon (provins)
Asturiens historie
Souleymane Bamba

Souleymane Bamba (født 13. januar 1985 i Ivry-sur-Seine, Frankrig) er en fransk/ivoriansk fodboldspiller (midterforsvarer). Han spiller hos Cardiff i den næstbedste engelske række, Football League Championship

Karriere 
Bamba spillede som ungdomsspiller og de første år af sin seniorkarriere hos Paris Saint-Germain i Frankrig. Bamba slog ikke igennem på klubbens førstehold, og i 2006 rejste han til Skotland for at spille for Dunfermline. Her spillede han to år, inden turen gik videre til Edinburgh-klubben Hibernian.

Bamba forlod i 2011 Skotland, for i stedet at spille i den næstbedste engelske række hos Leicester City. Efter halvandet år i klubben rejste han videre til Trabzonspor.

Landshold 
Bamba, der er både fransk og ivoriansk statsborger, spiller for Elfenbenskystens landshold. Han har (pr. juni 2014) spillet 44 kampe og scoret to mål for holdet, som han debuterede for 19. november 2008 i en venskabskamp mod Israel. Han repræsenterede sit land ved både VM i 2010 og VM i 2014.

Referencer

Eksterne henvisninger 

Fodboldspillere fra Elfenbenskysten
Deltagere ved verdensmesterskabet i fodbold 2010
Deltagere ved verdensmesterskabet i fodbold 2014
Fodboldspillere fra Frankrig
Fodboldspillere fra Paris Saint-Germain
Fodboldspillere fra Dunfermline Athletic F.C.
Fodboldspillere fra Hibernian F.C.
Fodboldspillere fra Leicester City F.C.
Fodboldspillere fra Trabzonspor
Fodboldspillere fra Cardiff City F.C.
Trolla i Trondheim

Trolla er et byområde og en forstad til byen Trondheim i Norge. Byområdet har 507 indbyggere per 1. januar 2012, og var tidligere et industristed med ca. 300 husstande, vest for det daværende centrum. Tidligere var Trolla Brug væsentlig for stedet, men nu er bruget nedlagt. Trollavassdraget inkluderede Trollabekken, og var vigtig for Trolla Brug og bydelens vandforsyning men forsynes i dag fra Jonsvatnet.

Bydele i Trondheim
Arena das Dunas

Arena das Dunas (Sanddynearenaen) er et fodboldstadion i delstaten Rio Grande do Norte i Natal i Brasilien. Det er tegnet af arkitektselskabet Populous. Stadionet blev påbegyndt i januar 2011 og stod færdig til VM i fodbold 2014. Anlægget ligger i delstatshovedstaden og erstatter Machadão-stadionet, som blev revet ned i 2011. Arena das Dunas har en kapacitet på 45 000 tilskuere, og indeholder foruden fodboldbane kontorer og hotel.

Eksterne henvisminger
Officielle hjemmeside 
Information om stadionet  hos FIFA

Eksterne henvisninger 

Fodboldstadioner i Brasilien
Natal (Brasilien)
Estádio Nacional de Brasília

Estádio Nacional Mané Garrincha, også kaldt Estádio Nacional de Brasília eller Estadio Nacional de Brasília Mané Garrincha, er en fodboldstadion og koncertstadion i Brasília i Brasilien. Arenaen blev indviet den 10. marts 1974, og gennemgik en større renovering fra 2010-2013 på grund af FIFA Confederations Cup 2013 og VM i fodbold 2014. Banen blev bugt til VM i 2014, og blev også brugt under FIFA Confederations Cup 2013 til kampen mellem  og .

Stadionet er af naturgræs af typen "Bermuda celebration", og har målene 105 x 68 meter. Det er plads til 72.788 tilskuere, som sidder på det nærmeste 7,5 meter fra banen.

Referencer

Eksterne henvisninger 
 Officielle hjemmeside 
 Fifa.com – Estadio Nacional 

Fodboldstadioner i Brasilien
Brasília
Estádio Beira-Rio

Estádio Beira-Rio (Stadionet ved elvebredden), egentlig Estádio José Pinheiro Borda, er et fodboldstadion i Porto Alegre i delstaten Rio Grande do Sul i Brasilien. Banen er normalt hjemmebane for Internacional. Stadionet er det sydligste af de tolv stadion, som er valgt ud til VM i fodbold 2014. Det er delstatens største efter Arena do Grêmio. Estádio Beiro Rio tog lang tid at bygge.

Eksterne henvisninger 

 FIFA Profil 

Fodboldstadioner i Brasilien
Porto Alegre
Arena Pantanal

Arena Pantanal (officielt Arena Multiuso Governador José Fragelli, kaldenavn O Verdão ('Den store grønne')) er en multiarena i Cuiabá i delstaten Mato Grosso i Brasilien. Stadionet er bygget, hvor det tidligere stadion Estádio Governador José Fragellistod var opført. Stadionet blev opført i forbindelse med Brasiliens forberedelser til afviklingen af VM i fodbold 2014, og det blev i 2014 brugt til fire gruppespilskampe.

Prisen på stadion var budgetteret til ca. $ 245 millioner. Under VM i 2014 havde stadionet en tilskuerkapacitet på 41.390, og har i dag efter det brasilianske fodboldforbunds regulativer en kapacitet på 44.003 tilskuere.

Kampe under VM i fodbold 2014

Referencer

Eksterne henvisninger 

Fodboldstadioner i Brasilien
Arena Corinthians

Arena Corinthians, også omtalt som Arena de São Paulo, er et fodboldstadion i São Paulo i delstaten São Paulo i Brasilien. Stadionet blev åbnet 10. maj 2014, og er hjemmebanen for Corinthians, og banen er også valgt ud som en af tolv stadioner til VM i fodbold 2014.

FIFA var ikke tilfreds med Estádio do Morumbi i São Paulo. Dermed blev der i stedet anlagt et nyt stadion.

Prisen på stadionet kom op på R$ 820 millioner (omtrent 2162 millioner norske kroner pr. 7. april 2014) efter at man sparede penge på materialer og efter at byggeriet ikke blev beskattet af myndighederne. Selve bygningen har ikke foregået uden problemer, og den 29. marts 2014 døde den tredje bygningsarbejder i løbet af byggeperioden.

Stadion har plads til 67 349 tilskuere, af disse er 59 955 siddepladser. Banen er 105 x 68 meter.

Referencer

Eksterne henvisninger 

Fodboldstadioner i Brasilien
São Paulo
Nordisk Gentofte A/S

Nordisk Gentofte A/S blev skabt i 1980 hvor Nordisk Insulinlaboratorium udskilte salg, marketing, produktion og markedsorienteret forskning i et selvstændigt børsnoteret selskab.

Den første direktør, og en af grundlæggerne af Nordisk Insulinlaboratorium, Hans Christian Hagedorn døde i 1971. H.C. Hagedorn efterlod en virksomhed i krise. Virksomheden havde næsten ingen eksport og satsede udelukkende på det lille hjemmemarked. Nordisk Insulinlaboratorium havde i 1971 en omsætning på kun 20 millioner kroner.
Efter H.C. Hagedorns død overtog   Henry Brennum posten som administrerende direktør  og formåede over et tiår at øge omsætningen til 700 millioner kroner. En vækst der fortsatte frem til fusionen med Novo Industri A/S i 1989, som førte til dannelse af Novo Nordisk A/S.

Nordisk Gentofte producerede bl.a. insulin, blødermedicin og væksthormon.

I 1966 blev Nordisk Insulinlaboratorium engageret i produktion af væksthormon, og var blandt de første virksomheder i verden der forskede inden for vækstforstyrrelser. I 1973 blev virksomhedens første væksthormonpræparat Nanormon godkendt af de danske sundhedsmyndigheder. Nanormon var baseret på væksthormon ekstraheret fra hypofyser. I 1982 påbegyndte Nordisk Gentofte udviklingen af biosyntetisk væksthormon og 21. august 1986 udsendtes en pressemeddelelse om at virksomheden var først med biosyntetisk humant væksthormon. Produktet fik navnet Norditropin.

I dag har Biopharmaceuticals-divisionen af Novo Nordisk, hvis produktion primært er lokaliseret i Gentofte, til huse i de bygninger der tidligere var Nordisk Gentofte. Produktionen af væksthormonet Norditropin foregår stadig udelukkende i Gentofte.

Produktionen af blødermedicin gjorde, at virksomheden i 1980'erne var anklaget i den såkaldte Blødersag, hvor 90 blødere (med sygdommen hæmofili) blev smittet med HIV-virus. Virksomheden blev senere frikendt.

Eksterne kilder/henvisninger 

Etableret i 1980
Novo Nordisk
Ophørt i 1989
Nørre Boulevard (Skive)

Nørre Boulevard  er en to-sporet motortrafikvej der går fra  Skive til Vester  Lyby og er en del af primærrute 26.

Vejen begynder ved Vestre Boulevard i Skive og føres derefter mod vest; den passerer nord om Skive Golfklub og føres derefter under Rudemøllevej, og forsætter derefter syd om landsbyen Øksenvad. Den passerer derefter Ejskærvej samt et erhvervsområde. 

Motortrafikvejen ender i en rundkørsel ved Vester Lyby og forsætter derefter videre som Brovej, som er en to-sporet motortrafikvej, der går videre imod Nykøbing Mors.

Gader i Skive
Transport i Skive
Motortrafikveje i Danmark
Bach Mai-hospitalet

Bach Mai-hospitalet (vietnamesisk: Bệnh viện Bạch Mai) er Vietnams største hospital og ligger i den sydlige del af Hanoi.

Hospitalet blev bygget af franskmændene i 1911 og spiller en vigtig rolle for sygdomsbekæmpelse i det nordlige Vietnam og for uddannelse og forskning. Hospitalet blev udsat for angreb under Vietnamkrigen.

Eksternt link 
 Bach Mai-hospitalet

Hanoi
Hospitaler
Etableret i 1911
Jørgen Münter

Jørgen Theodor Balthazar Münter (19. november 1904 i København – 25. april 1977 i Ordrup) var en dansk søofficer, far til Jens Münter.

Han var søn af kaptajn i flåden Hermann Munter (1874-1915) og hustru Ellen født von Hedemann (1879-1953), blev søløjtnant II 1926, søløjtnant I 1927 og marineflyver 1929. Münter deltog i Lauge Kochs treårsekspedition til Nordøstgrønland 1932, i første danske marineflyvning København-Færøerne retur 1934, blev kaptajnløjtnant 1936 og udførte luftopmåling på Grønland 1937 og 1938.

I 1940 blev Münter orlogskaptajn og var under krigen chef for forskellige minestrygere. Efter krigen blev han chef for Thetis på fiskeriinspektion i 1946 og 1947 og var på tjenesterejse til USA for hjemsejling af inspektionsskibet Vitus Bering 1948 og chef for samme samme år. Han gjorde tjeneste ved Folk og værn 1949-51, blev kommandørkaptajn 1950 og var chef for fregatten Niels Ebbesen 1951 og 1952. Münter var marineattaché ved den danske ambassade i London 1953 og marine- og flyveattaché i London og forsvarsattaché ved ambassaden i Haag 1955. 

Han blev kommandør 1956 og chef for Søværnets sergent- og korporalskole samt Søværnets mathskole samme år, for Nordsøens og Kattegats marinekommando 1958, for Kattegats marinedistrikt 1961, blev chef for Grønlands Kommando og midlertidig kontreadmiral 1962 og blev stillet til rådighed for Søværnskommandoen 1965 og fik afsked samme år. Münter var Kommandør af Dannebrogordenen, bar Fortjenstmedaljen i sølv og Hæderstegnet for god tjeneste ved Søetaten.

Han blev gift 4. marts 1932 med Aase Nissen (15. oktober 1910 på Frederiksberg - 2. juni 1993 i Zürich), datter af godsejer, kaptajn Axel Nissen og hustru Paula født Larsen.

Kilder 
 Kraks Blå Bog 1974

Personer i Kraks Blå Bog (afdøde)
Jørgen
Personer fra København
Søofficerer fra Danmark
Kommandører af Dannebrog
Modtagere af Fortjenstmedaljen i sølv
Danskere i 1900-tallet
Modtagere af Hæderstegnet for god tjeneste ved Søetaten
Carsten Høi

Carsten Høi (født 16. januar 1957 i København) er en dansk stormester i skak.

Han blev international mester 1979 og stormester 2001. Egentlig skulle han have fået stormestertitlen allerede i 1993, men fejlen blev først opdaget i forbindelse med en ændring af kravene til stormestertitlen i 2001. Høi har vundet det danske mesterskab tre gange (1978, 1986 samt 1992) og spillet for Danmark ved skakolympiaden fem gange (1978, 1980, 1988, 1992 samt 1996). I skakverdenen er Høi mest kendt for sin sejr over Boris Gulko ved skakolympiaden i Thessaloniki 1988. I mange år spillede Høi for Åstorps schacksällskap i det svenske skakmesterskab, mens han i Danmark spiller for Brønshøj Skak Forening.
Han vandt vesterhavsturneringen i 1986. Carsten Høi vandt Nordsjælland Weekend EMT 2023.

Referencer

Eksterne links 
 Carsten Høi stormester – kunne være udnævnt allerede i 1993 (Dansk)
 Partiet Carsten Høi-Boris Gulko på chessgames.com (Engelsk)
 

Skakstormestre fra Danmark
Personer fra København
Danmarksmestre i skak
Itaipava Arena Pernambuco

Itaipava Arena Pernambuco er et fodboldstadion i São Lourenço da Mata i Recife-regionen i delstaten Pernambuco i Brasilien. Stadionet er hjemmebane for Náutico. Stadionet er det østligste af de tolv stadion, som er valgt ud til VM i fodbold 2014. 

Bygningen af stadionet blev påbegyndt i 2010 og var færdigt i april 2013. Det var ikke noget stadion i området tidligere. Det er plads til 46 000 tilskuere, og tilskuerne sidder på det nærmeste 11 meter fra banen. Udgifterne kom totalt op på R$ 532 millioner (omtrent 1,4 milliarder norske kroner). Stadion er sponseret af bryggeriet Itaipava, deraf navnet.

Stadion blev desuden brugt til FIFA Confederations Cup 2013 til tre gruppekampe.

Referencer 

Fodboldstadioner i Brasilien
Mineirão

Estádio Governador Magalhães Pinto (i folkemunde Mineirão) er et fodboldstadion i Belo Horizonte i delstaten Minas Gerais i Brasilien. Stadionet er hjemmebanen for Cruzeiro Esporte Clube og bruges også i internationale sammenhænge, som FIFA Confederations Cup 2013 og VM i fodbold 2014. 

Bygningen af stadionet blev påbegyndt efter at Estádio Independência, som blev bygget til VM i fodbold 1950 blev fundet for lille og for upassende for pressen. Finansieringen af Estádio Governador Magalhães Pinto foregik via lotteri og lån, og medførte at byggingen tog tid. Opbygningen startede i 1959, og blev ikke færdig før i 1965. I anledning at den blev valgt ud til VM i 2014, blev den renoveret, og stod færdig 21. december 2012. Det har en kapacitet på 62.160.. Stadion er efter VM i fodbold 2014 blevet kendt for at være stedet, hvor en af de mest spektakulære kampe i VM-historien fandt sted. Tirsdag d. 8 juli 2014 blev værterne fra Brasilien besejret med 1-7 af Tyskland i semifinalen. Denne kamp var grundlaget for det navn man gav Brasiliens præstation, nemlig "Mineirazo" (Efter Maracanzo fra 1950 hvor Brasilien tabte finalen 1-2 til Uruguay).

Referencer 

Fodboldstadioner i Brasilien
Belo Horizonte
Alhambra (Kolding)

Alhambra var et forlystelsesetablissement i Kolding, der blev opført i 1882 op ad Stejlbjerganlægget. Det var stedet man mødtes til møder, dans, fest, sportsarrangementer eller bare søndagsudflugt med kaffe og kage. 

Det blev også brugt til generalforsamlinger, politiske møder og koncerter og ikke mindst til at danse. Mange af byens unge par mødte hinanden på Alhambra, og mange senere familier blev grundlagt i de grønne områder omkring Alhambra. Alhambra erstattede det ældre Sommerlyst, der lå i Stejlbjerganlægget, og således blev den årlige sommerrevy flyttet til Alhambra.

Alhambra blev hurtigt i løbet af 1890'erne til Kolding største etablissementet, der var stærkt besøgt både sommer og vinter. Lokalerne kunne rumme 500 personer og der var gode scene- og garderobeforhold for skuespillerne. Alhambra var meget succesrig, men varede kun i en "kortere" periode. Herefter blev revyen flyttet til Kolding Teater.
Alhambra lå nærmere bestemt på hjørnet af Ottosgade og Kralundsgade, i dag Sct. Michaels Gade. Ottosgade blev ofte benævnt Alhambragade efter forlystelsesetablissementet Alhambra. 

Bygningerne blev solgt på tvangsauktion i 1955 af Sct. Hedvig Stiftelsen og revet ned. På stedet blev Sct. Michaels Skoles idrætsanlæg anlagt.

Værter
Muremester Johan Petersen og tømrermester Christensen, der opførte Alhambra og Frederik Jensen, der i starten drev foretagendet sammen med familien. I 1905 blev det solgt til Peter Rasmussen, der drev det til ca. 1913, hvor Ejner Hansen drev det videre. Ejner Hansen var bror til den berømte sangerinde Dagmar Heinemann ("O, Dagmar").

Eksterne henvisninger 
 koldingwiki.dk
 kolding.dk
 
 
 

Forsvundne bygninger, konstruktioner og anlæg i Kolding Kommune
Nedlagte_forlystelsesparker_i_Danmark
Etableret i 1882
Ophørt i 1955